
תקנות ההסדרים במשק המדינה (ארנונה כללית ברשויות המקומיות), התשס"ז-2006

היו"ר יעקב ליצמן:


אנחנו ממשיכים בישיבה. אתמול סיכמת עם קובי שנעשה רביזיה בהסכמה אתכם, כדי לתקן. דיברנו על כך אחרי שסגרתי את הישיבה, כך שאני עושה את הרביזיה עכשיו על סעיף של מדרשות דתיות. אני מבקש את הרביזיה. זה בתיאום שלך כאשר אתה וניסן אמורים להסתדר עם קובי בהסכמה. רק ביקשתי, למרות שיכול להיות שאני אוריד את זה. אם הם יסתדרו, אני אצביע על זה. אם לא, אז לא.

דוד טל:


אדוני היושב-ראש, הצעה לסדר. אני מבקש לענות על הנושא של פטור וארנונה לחברות קדישא שהיה עד עתה. עד 2003 היה פטור.

קריאה:


זאת חקיקה ראשית.

סמדר אלחנני:


זה בסמכות שר הפנים.

לאה ענתבי:


אנחנו מביאים תקנות ההסדרים במשק המדינה, ארנונה ברשויות המקומיות, התשס"ז-2006.


למעשה השארנו את התקנות במתכונתן הקיימת. לא עשינו שינויים אלא שינויים מחויבים בשניים-שלושה פרטים. כמו שאתם יודעים יש החלטת ממשלה מספטמבר.

היו"ר יעקב ליצמן:


התקנות האלה הן באישור הוועדה.

לאה ענתבי:


אישור של ועדה.

היו"ר יעקב ליצמן:


זה עולה למליאה?

לאה ענתבי:


לא.

חיים אורון:


זה באישור השר אחר-כך.

לאה ענתבי:


זה באישור שני השרים, שר הפנים ושר האוצר.

התקנות קיימות משנת 1993 ולא עשינו שינויים. השארנו את המתכונת כמו שהייתה עד 2006, עם שינויים מאוד מאוד קלים שצפויים לה איחודים של הרשויות המקומיות, וזאת בהתייחס להחלטת הממשלה שהקימה ועדה לרפורמה ברשויות המקומיות, יש החלטת ממשלה מספטמבר 2006 שתקום ועדה של משרדי הפנים והאוצר, והשלטון המקומי, שתקבע רפורמה ברשויות המקומיות בנושא הארנונה. לכן השארנו את השינויים המפליגים או השינויים העקרוניים לוועדה ועכשיו הסתפקנו ממש בנוסח הקיים.


צריך להתקין את התקנות עד ה-1 בינואר 2007.

היו"ר יעקב ליצמן:


שמת את זה על סדר היום לפני שלושה שבועות, אבל לצערי לא סיימנו את הדיון עם משרד הפנים.

ראובן ריבלין:


אתמול העברנו כאן החלטה שבעניין הארנונה, הנושא של קצבאות ילדים לא נכלל. זה בערים הערביות ובערים החרדיות זה יהיה דבר בעל משמעות.

היו"ר יעקב ליצמן:


תתפלא לשמוע שראשי העיר תומכים בזה.

ראובן ריבלין:


אם הם יתנגדו לזה, אף אחד לא יצביע בעדם. זה ברור כי אתה יותר חזק מהם, אבל עכשיו הם יבואו אליך ויאמרו שהם הבינו שצריך להיטיב עם העם, אבל שתבוא הרשות ותיתן לנו כסף. אני אמרתי אתמול למוחמד ברכה שהאזרחים הערביים ייתנו לו נשיקה אבל ראשי הערים יהרגו אותו.

היו"ר יעקב ליצמן:


אנחנו עובדים עבור האזרחים.

ראובן ריבלין:


אין לזה ויכוח.

היו"ר יעקב ליצמן:


הקצבאות כל כך ירדו .

לאה ענתבי:


אני רוצה להדגיש שהמחלוקת העקרונית שהייתה מדי שנה והיינו צריכים להביא לחוק ההסדרים, היה שיעור העדכון. היום שיעור העדכון נקבע בחוק ההסדרים של 2006 ועל זה עיקר המחלוקת שהייתה. השאלה כמה יהיה שיעור העדכון לא משנה, וזה כבר נקבע בחוק ההסדרים. זה השכר הממוצע במשק.

חיים אורון:


למה השכר הממוצע במשק? תשימו את המדד.

לאה ענתבי:


זה נקבע בחוק ההסדרים.

חזקיה ישראל:


יש מרכיבים שונים והפעם זה הביא את זה ל-2.7 בגלל הגידול במגזר הציבורי, אבל יש פה שתי בעיות. יש פה שינוי לעומת מה שהביאו אלינו לפני שלושה שבועות. לפני שלושה שבועות, בסעיף 8 שמדבר על עדכון הסכומים, הוסיפו פה עוד משפט שהוא משנה מהותית את הנושא. נוספה כאן תוספת שאומרת "או לפי כללי עדכון מיוחדים שיתקינו השרים לאותה שנת כספים בתקנות לפי סעיף 9".

קריאה:


זאת הוראה בחוק.

חזקיה ישראל:


אני מכיר את החוק. אלה האישורים החריגים.

לאה ענתבי:


לא, אלה לא האישורים החריגים. מדובר כאן על כללי מינימום. פה מדובר על תעריפי מינימום ומקסימום.

חזקיה ישראל:


נכון, אבל זה נותן אפשרות לשרים.

לאה ענתבי:


זה נקבע בחוק. אנחנו פשוט ציטטנו את החוק. החוק קבע את זה. כתוב ש"השרים רשאים לקבוע לגבי שנת כספים מסוימת כללים מיוחדים לעדכון סכומי הארנונה הכללית וכן לעדכון הסכומים המגזריים והמיוחדים לארנונה כללית". זה בסעיף 9. זאת אומרת, זה כתוב בחוק. אנחנו רק הבאנו את זה בתקנות. ציטטנו את זה.

היו"ר יעקב ליצמן:


חזקי, לא הצלחתי להבין מה מפריע לך. נניח תיאורטית זה לא כתוב כאן בתקנה, ממילא זה כך.

חזקיה ישראל:


אני חושב שהגיע הזמן לבטל את זה.

לגבי האישור החריג. גם כאן יש שינוי לעומת הפעם הקודמת.

היו"ר יעקב ליצמן:


איזה סעיף?

לאה ענתבי:


סעיף 10. לא, אין שינוי.

חזקיה ישראל:


כתוב בסעיף 10(א)(3), אישור חריג, בעמוד 4 למטה: "להטיל ארנונה שלא כאמור בתקנת 3(ב) אם תחום שיפוט הרשות המקומית הורחב כדין באחת משש השנים". בנוסח הקודם היה כתוב ארבע שנים.

לאה ענתבי:


בסדר, אבל הסתבר שהאיחודים היו בשנת 2002 ו-2003.

חזקיה ישראל:


זה נותן אפשרות להגדיל ארנונה מעבר למה שהיה בפעם הקודמת. במעבר מלפני שלושה שבועות להיום, תוקן מארבע שנים לשש שנים. המשמעות היא שלשרים יש משמעות להטיל עוד פעם ארנונה, אישורים חריגים, במשך שש שנים, באיחודים שהיו לפני שש שנים, כאשר במקור החומר שהועבר אליכם היה כתוב בו לפני ארבע שנים וגם זה תיקון. 

היו"ר יעקב ליצמן:


האיחודים מפריעים לך?

חזקיה ישראל:


כן, מפריע לי. היה כתוב בתקנות שהובאו לכאן לפני שלושה שבועות שזה ארבע שנים. במשך שלושת השבועות האלה, שינו את זה לשש שנים.

היו"ר יעקב ליצמן:


תסביר לי למה באיחודים זה מפריע לך. רק על האיחוד מדברים על חריג. זה מפריע לך באיחודים?

חזקיה ישראל:


כן.

היו"ר יעקב ליצמן:


איפה מפריע לך?

חזקיה ישראל:


זה נותן עוד שנתיים. אני מדבר כרגע על איחודים. זה מאפשר להעלות ארנונה על האיחודים עוד שנתיים אחורה. אני חושב שארבע שנים זה מספיק, כפי שהיה במקור. הסעיף אומר: "שר הפנים ושר האוצר רשאים להטיל ארנונה שלא כאמור ברגיל, אם תחום השיפוט של הרשות הורחב כדין". היה כתוב 4 שנים ועכשיו הופכים את זה ל-6 שנים. המשמעות היא שהמשמעות להטיל ארנונה, היא עוד שנתיים.

לאה ענתבי:


לא מדברים על הטלת ארנונה, אלא מדובר על שינוי שיטה. סעיף (3) מדבר על שינוי שיטה.

חזקיה ישראל:


זה נותן לשרים אפשרויות נוספות להעלות ארנונה חריגה.

לאה ענתבי:


מדובר כאן על שינוי שיטת חישוב. תקנה 3(ב) מדברת על שיטת חישוב. עד עכשיו לשרים לא הייתה סמכות לשנות שיטת חישוב בכלל. עכשיו אם יש לך איחודים, יש לך שתי רשויות מקומיות, כל אחת יש לה שיטת חישוב שונה, זה לא יתכן. לכן אנחנו רוצים לתת סמכות לשר הפנים והאוצר לתת חריג שתהיה אותה שיטת חישוב, רק לגבי האיחודים.

חזקיה ישראל:


בדיוק לזה אני מתנגד. זה היה ארבע שנים ועכשיו אתם מרחיבים את זה לשש שנם.

ראובן ריבלין:


היא לא מרחיבה. אזור עם יש שיטת חישוב אחת  והוא מאוחד עם אזור עם שיטת חישוב אחרת, נותנים לשרים אפשרות להשאיר את אותו אזור באותה שיטת חישוב שהוא היה.

חזקיה ישראל:


לא.

ראובן ריבלין:


כן. האם זה מאפשר להשאיר אותם באותה שיטת חישוב כפי שהם היו?

לאה ענתבי:


אחד כמו השני. כתוב "שלא כאמור בתקנה (3)(ב)". תקנה (3)(ב) מדברת על שיטת החישוב. אומרים שתהיה אפשרות לשרים לאחד את אותה שיטת חישוב, לתת היתר חריג שתהיה שיטת חישוב אחידה. רק לגבי שיטות חישוב.

חזקיה ישראל:


המשמעות היא שתהיה אפשרות לשרים לתת חריגה באזורים האלה שהיו לפני 6 שנים.

לאה ענתבי:


האיחודים היו בשנת 2003 בעיקרם. 2003, 2004, 2005, 2006. צריכים לתת להם אפשרות. 4 שנים לא יעזרו לנו. 

חזקיה ישראל:


בוודאי, הם רוצים אישורים חריגים.

לאה ענתבי:


לא מדובר על 2.7 אלא תקנה (3)(ב) מדברת על שיטת חישוב. יש לך שתי רשויות מקומיות שאוחדו, לכל אחת יש שיטה אחרת, רוצים לתת לשרים אפשרות.

ראובן ריבלין:


במקום אחד הייתה שיטת חישוב, ואני נכללתי באיחוד, וכתוצאה מכך מוטלת עליי שיטת חישוב ב'. האם אני אשלם יותר?

לאה ענתבי:


תלוי.

ראובן ריבלין:


זאת אומרת, יכול להיות שכן.

לאה ענתבי:


יכול להיות שכן.

ראובן ריבלין:


יכול להיות שאני אשלם יותר. על זה הוא מתלונן. הוא לא מדבר על האיחוד, הוא מדבר על התעשייה, על בעל המלאכה. הוא אומר שאתם באים  ומטילים עליי, בגלל איחוד שלכם, עול ואני לא רוצה את זה. אם את מטילה גזרות על אדם בתור בודד, זה משהו אחר.

לאה ענתבי:


אז הם נשארים עם שתי שיטות חישוב.

ראובן ריבלין:


הם לא יישארו עד עולם.

סמדר אלחנני:


הוועדה המפורסמת הזאת תפתור את כל הבעיות.

לאה ענתבי:



האיחודים היו ב-2003. אם לא נאפשר את זה, האיחודים יישארו כל אחד עם שיטת חישוב שלו.

חזקיה ישראל:


אני לא חוזר בי. אני עומד על כך. המשמעות היא לסוחרים, לעצמאים, לתעשיינים, לכל לשכת המסחר, כל המגזר העסקי שמצוי, אותם חלקים שמצויים, זו אפשרות להעלות ארנונה מעבר ל-2.7 וזה לא נוגע לאיחודים בכלל. המשמעות המעשית היא שלכל המגזר העסקי, לסוחרים, לעצמאים ולתעשיינים. לפי דעתי זה היה צריך להיות מכאן ואילך  ולא מלפני ארבע שנים כי אתם למעשה הולכים כאן אחורה. אתם למעשה עושים כאן חקיקה רטרואקטיבית.

לאה ענתבי:


לא. שינוי שיטת החישוב תהיה מכאן ואילך במטרה להגיע לשיטת חישוב אחידה. רוב האיחודים היו בשנת 2003 ונשארו עם שתי שיטות חישוב.

חזקיה ישראל:


זה היה גם בשנה שעברה. איך גביתם בשנה שעברה אם היה איחוד ב-2003?

לאה ענתבי:


חוק האיחודים אמר שכל רשות תהיה בצד שלה.

חזקיה ישראל:


עד שתהיה רפורמה.

לאה ענתבי:


לא, עד שיהיו שלוש שנים. עכשיו עברו שלוש שנים ועכשיו צריך לאחד ביניהן.

חזקיה ישראל:


תדאגו למה שגבו  ואל תטילו יותר ארנונה.

לאה ענתבי:


יכול להיות שהשרים יחליטו על סכום פחות.

חזקיה ישראל:


בחיים עוד לא ראיתי שקבעו פחות.

ראובן ריבלין:


העניין הוא שהם התיישרו עם שיטת האיחוד. אין ויכוח. במבחן התוצאה הוא צודק מאה אחוזים. יהיה א' ויהיה ב', הם ייקחו את השיטה בין א' ל-ב'.

היו"ר יעקב ליצמן:


גברתי, תצטרכי לחזור לארבע שנים.

ראובן ריבלין:


נכון.

לאה ענתבי:


במבני תעשייה, בסעיף 6(4), סוגי הנכסים, זה צריך להיות תעשייה ולא מבני תעשייה. בטעות כתבנו מבני תעשייה. כל השנים זה היה תעשייה ויישאר תעשייה. גם ב-6 וגם ב-7.

סמדר אלחנני:


לנייר שכתבתי צירפתי גם את החלטת הממשלה מ-12 בספטמבר שקובעת את הקמת הוועדה הזאת. הוועדה הזאת חוזרת על דברים שחבר הכנסת ליצמן, שהיה יושב-ראש ועדת המשנה לרשויות המקומיות, כבר לפני שנים ביקש את אותם הדברים.

היו"ר יעקב ליצמן:


שיטת חישוב אחידה.

סמדר אלחנני:


שיטת חישוב אחידה לארנונה או ברוטו או נטו.

היו"ר יעקב ליצמן:


אף פעם זה לא יהיה.

סמדר אלחנני:


לפי מספר חדרים, לפי מטר מרובע, אבל שיהיה אחיד. הוועדה הזו הייתה אמורה לקום ולתת את תשובותיה בתוך 150 יום. כלומר, תוך 5 חודשים. האם הוועדה הזאת כבר הוקמה ומי עומד בראשה? האם היא תיתן את תשובותיה?

היו"ר יעקב ליצמן:


אם את לא יודעת מי עומד בראשה, סימן שהיא לא הוקמה.

סמדר אלחנני:


כל השנים העדכון הזה היה נעשה לפי המדד. בשנה שעברה כתבו נוסחה אוטומטית עם מקדם התייעלות.

היו"ר יעקב ליצמן:


זה היה ב-2006. חצי שנה.

סמדר אלחנני:


נכון, זה היה לפני חצי שנה. עם מקדם אוטומטי להתייעלות וכולי וכולי, ומה יצא מזה? שאם היינו נשארים בשיטה קודמת בלי התייעלות ובלי כלום, לא היו מעלים את הארנונה עכשיו, אבל בגלל שהצמידו את זה גם לשכר, אנחנו הגענו ל-2.7. זה מה שקורה כשבודקים את זה מחדש.


מה שבאו כאן לבקש זה את העדכון של הסכומים המזעריים והסכומים המרביים. ברגע שמעדכנים באותו שיעור גם את המגזרים, המספריים עדיין נשארים. במקום לסגור מספריים, היה צריך להגיד שאת המזעריים אנחנו נעלה בשיעור העדכון של כולם, את המרביים אולי בפחות ולסגור את המספריים.


אני רואה שמחקו את הגדרת בנק. אני התייחסתי לתקנות כמו ששלחו לנו, ואז הייתה הגדרת בנק והוסיפו לה מרכז לוגיסטי של בנק, דבר שלא היה קודם.

היו"ר יעקב ליצמן:


הם מחקו את הבנק.

סמדר אלחנני:


הם שמו אותו בהגדרת משרד שירותים ומסחר.

לאה ענתבי:


זה היה קודם. זה היה כל השנים.

סמדר אלחנני:


אז איפה בנק?

לאה ענתבי:


בנק, בלי הגדרה. בלשון בני אדם. מה זה בנק? השארנו את זה כמו שזה קיים כבר 13 שנים.

סמדר אלחנני:


אין כאן הגדרה. אותו מספר סוגי נכסים חוזר ומופיע כאן. הוועדה חזרה וביקשה שתעשו לפחות 100, 200, כדי לעדן יותר את ההתייחסות לתשלומי ארנונה. ארנונה היום זה מס.


אתם אומרים שההנחה לתשלום מראש זה עד ה-31 בינואר, אבל אני חושבת שקצת  איחרתם בהגשת התקנות ובמשלוח ההודעות. השאלה האם אפשר לתת את התאריך כך שיהיה ה-28 בפברואר במקום ה-31 בינואר.

היו"ר יעקב ליצמן:


בזה את צודקת. צריך להוסיף עוד חודש. עד 15 בפברואר.

סמדר אלחנני:


לגבי אישור חריג. השרים רשאים לאשר אישור חריג להעלאת ארנונה בשיעור מעבר למה שאישרו כאן בוועדה והם צריכים להודיע על זה לוועדת הכספים.

היו"ר יעקב ליצמן:


לא, ביטלו את זה.

לאה ענתבי:


לא ביטלנו.

היו"ר יעקב ליצמן:


אני רוצה לבטל את זה.

ראובן ריבלין:


גם אני רוצה.

היו"ר יעקב ליצמן:


תוציאו את זה.

ראובן ריבלין:


אוי לנו אם יהיה אישור של ועדת הכספים.

היו"ר יעקב ליצמן:


בגלל שכתוב שצריך להודיע לנו, הם חושבים שאנחנו מאשרים את זה. אל תודיעו לי.

סמדר אלחנני:


אתם צריכים להודיע לוועדת הכספים על האישור החריג, אבל הם שולחים הודעה שאי-אפשר להבין ממנה שום דבר.

ראובן ריבלין:


עוד יותר גרוע. לפחות הייתה לנו סמכות והיינו יכולים לאשר. 

סמדר אלחנני:


שולחים הודעה לוועדת הכספים. אם אתם שולחים הודעה, תשלחו עם המצב לפני ואחרי כדי שהוועדה תבין מה עשיתם כי אחרת אין משמעות לכל זה.


הייתה הסכמה שהם ישלחו אלינו הודעה, אבל הם לא מבצעים אותה.

הנחה לאזרחים ותיקים. יש הנחה לאזרחים ותיקים לפי חוק אזרחים ותיקים ולפי ההכנסות. תיקון חוק אזרחים ותיקים התנה את ההנחה בארנונה לפי מצב ההכנסות. לעומת זאת יש עיריות שעדיין השאירו את ההנחה הקודמת שאומרת שמי שמקבל קצבת זקנה זכאי להנחה בארנונה יותר קטנה אבל לא תלוי במצב ההכנסות שלו אלא רק לפי מצב קצבה. אני מבקשת להעיר לכם שיש אנשים שמכל מיני סיבות פרשו לפרישה מוקדמת, יש להם הכנסות גבוהות מאוד מפנסיה, אבל הם גם מקבלים קצבת זקנה בדין ואז הם זכאים להנחה בארנונה. יש אנשים שמכל מיני סיבות, בעיקר שאין להם הכנסות, ממשיכים לעבוד, הם כבר מעבר לגיל שהם יכלו לקבל את קצבת הזקנה, בגיל המותנה, והם לא מקבלים את ההנחה. ההנחות הן לא בסמכות ועדת הכספים, אבל אנחנו יודעים שהוועדה יכולה להשפיע על מקבלי ההחלטות ואני מבקשת להביא לאיזושהי אחידות.

היו"ר יעקב ליצמן:


אני מצביע. תקנות רב-שנתיות לארנונה לפי חוק ההסדרים במשק המדינה (תיוני חקיקה להשגת יעדי התקציב) התשנ"ג-1992 עם התיקונים הבאים: לגבי 4 שנים,  התיקון שמחק את המבנה, עם התיקון שהארכתם את התשלום המזומן בעוד שבועיים, הבנקים, אישור החריגה צריך להגיע לוועדת כספים.


מי בעד? מי נגד? מי נמנע?

אושר

הישיבה ננעלה.

